Dronning Margrethe II's Bro

Dronning Margrethe II's Bro eller den nye Storstrømsbro er en bro mellem Falster og Sjælland via Masnedø. Broen er 3.832 meter lang, har en gennemsejlingshøjde på 26 meter samt en gennemsejlingsbredde på 160 meter, har en samlet højde på 102 meter samt en bredde på 24 meter. Den bærer en tosporet landevej, dobbeltsporet elektrificeret jernbane samt en dobbeltrettet fællessti for cyklister og fodgængere. Dermed er broen Danmarks tredjelængste bro efter Øresundsbroen og Storebæltsbroen. Beslutningen om at bygge en ny bro over Storstrømmen som afløser for den daværende Storstrømsbro blev taget i 2013, efter at der var konstateret revner i sidstnævnte. Dronning Margrethe II's Bro blev åbnet for gang-, cykel- og biltrafik i marts 2026 og forventes at blive åbnet for jernbanetrafik i 2027. Broen er teknisk set en "falsk" skråstagsbro, hvis konstruktion er en kombination af en klassisk skråstagsbro og en "ekstradoseret" bjælkebro. Dette betyder at både stagene samt brofagenes konstruktion tilsammen bidrager til broens stabilitet, ved de længere gennemsejlingsfag. Baggrund Dronning Margrethe II's Bro afløser den oprindelige Storstrømsbro, der åbnede i september 1937. I oktober 2011 blev Storstrømsbroen lukket for togtrafik, da Banedanmark opdagede en revne i broens stålkonstruktion. Efterfølgende undersøgelser påviste at revnen var større end først antaget, samt yderligere revner i broen blev fundet. Dette betød at broen var lukket for togtrafik i adskillige uger, mens reparationer pågik. Det stod klart at broen efterhånden var i dårlig forfatning og dens styrke var permanent forringet. Da det vurderedes, at Storstrømsbroen ikke ville kunne kapere de større trafikmængder som forventes i forbindelse med åbningen af den kommende Femern Bælt-forbindelse, besluttede Folketinget med trafikaftalen af 21. marts 2013 at bygge en ny bro over Storstrømmen. Byggeprocessen Broen er bygget af det italienske joint venture SBJV (Storstroem Bridge Joint Venture), mens det danske selskab COWI har stået for projekteringen. Vejdirektoratet fungerer som bygherre på vegne af den danske stat og har et informationscenter på Masnedø. Tidslinje 21. marts 2013 blev en trafikaftale angående bygning af broen indgået. 23. marts 2015 blev loven "L175 Forslag til lov om anlæg af en ny Storstrømsbro og nedrivning af den eksisterende Storstrømsbro" endeligt vedtaget af Folketinget. 27. september 2018 blev første spadestik til broen taget. I december 2020 blev det første bropillefundament placeret i Storstrømmen. I oktober 2021 blev pylonfundament sat i Storstrømmen. I december 2022 blev den første brodrager hejst op på bropiller. I september 2024 nåede pylonen sin fulde højde på 102 meter. I december 2024 blev det sidste brodragerelement monteret og broen dermed landfast mellem Falster og Sjælland via Masnedø. I juli 2025 fandt den første ikke-byggerelaterede krydsning sted, da cykelryttere fra Team Rynkeby fik lov at krydse broen, som en del af deres årlige velgørende tur til Paris. 23. marts 2026 blev broen åbnet for biler, cyklister og fodgængere. Guldborgsund Kommunes borgmester Simon Hansen og Vordingborg Kommunes borgmester Michael Seiding Larsen klippede den røde snor over, hvorefter de første trafikanter kunne bevæge sig over broen. I alt gik der 13 år og 2 dage fra vedtagelse af trafikaftalen til broen blev åbnet for trafik. Undervejs blev byggeriet udsat for adskillige forsinkelser, blandt andet som følge af tekniske udfordringer med konstruktionsmetoder, logistiske problemer, vejrforhold, coronaviruspandemien, samt uoverensstemmelser mellem bygherre og entreprenør. Broen forventes at blive åbnet for togtrafik i løbet af 2027. Den gamle Storstrømsbro blev lukket for biltrafik den 3. juni 2026. Økonomi Prisen for det samlede projekt med opførelse af den ny bro samt nedrivning af den gamle anslås af Vejdirektoratet til cirka 4,7 mia. kr. i 2023-priser. EU støtter anlægget med op til 425 millioner kr. Den endelige samlede udgift for bygherren kendes endnu ikke (maj 2026), da en verserende økonomisk strid pågår mellem bygherren Vejdirektoratet og entreprenøren SBJV angående dagsbod og voldgift. Åbningsarrangement Åbningen af broen blev oprindelig planlagt til at finde sted i 2025 med en større officiel fejring, arrangeret af Vejdirektoratet samt Vordingborg Kommune og Guldborgsund Kommune - den såkaldte Brofest. På grund af forsinkelser på brobyggeriet måtte den planlagte åbningsfest med motions- og cykelløb udskydes, da arrangørerne ikke ønskede at afholde arrangementet i vinterhalvårets kolde vejr. Åbningen markeredes i stedet i weekenden 6. og 7. juni 2026 med taler, musik, gåtur på broen, kongeligt besøg samt motionsløb og cykelløb over både den nye og gamle bro. Cykelløbet arrangeredes af Vordingborg Motions Cykelklub med distancer på 11km, 70km samt 120km. Motionsløbet arrangeredes i samarbejde med DGI Storstrømmen på distancerne 5km, 14km samt 21,1km. Alle 10.000 billetter til motionsløbet blev udsolgt, hvoraf 8.611 løbere gennemførte. Det var oprindeligt planlagt, at Dronning Margrethe 2. skulle køre den allersidste biltur over den gamle Storstrømsbro. Broen blev i sin tid indviet af dronningens farfar, Christian 10., der som den allerførste person kørte over broen i 1937. Imidlertid måtte dronningen melde afbud, og i stedet deltog hendes sønnesøn kronprins Christian i begivenheden og kørte den sidste officielle biltur over den gamle bro. Navngivning Lokale borgere fremsatte forslag om navngivning af den nye bro efter Dronning Margrethe II. Transportminister Thomas Danielsen forelagde kongehuset forslaget, og den 4. marts 2026 offentliggjorde Kongehuset, at Majestæten havde accepteret at lade den nye bro opkalde efter sig. Kilder